Moning.
Aposel Pol em i prea long ol manmeri bilong God bilong sios femili komyuniti bilong taun Efesus. Pastaim Pol i askim God long givim trupela save na givim klia tingting long as na minim bilong Tok bilong God long ol, bai ol i save moa yet long God.
Long Efesus 1:18-20 Pol em i skruim prea bilong em na em i askim God long givim lait long tingting na bel bilong ol. God i no laik ol femili bilong Em i stap long tudak long tingting na bel bilong ol. Nogat. Em i laik lait i pulap long tingting na bel bilong ol.
Yu save, long biknait yu no inap lukim olgeta samting insait long haus bilong yu, nogat, em i tudak tumas. Tasol, sapos yu laitim lam bilong yu, em nau olgeta samting i ken i kamap ples klia na yu ken i lukim na klia long en. Na wankain olsem, Pol em i prea olsem, God i ken i onim lait insait long tingting na bel bilong ol manmeri bilong God.
Sapos yumi bilipim na trastim God long kisim bek yumi long feitful wok bilong Jisas long diwai kros na yumi bihainim Jisas, orait yumi mas save olsem, God i laik lait i mas pulap long tingting na bel bilong yumi.
Na God i laik yumi save gut tru long wanem samting? Aposel Pol i makim 3-pela samting. Lukim Efesus 1:18-20….
18Na tu, mi save prea long God i ken i givim lait long tingting na bel bilong yupela na yupela ken i klia long olgeta samting God i kisim yupela i kam long em, na yupela ken i klia olsem, ol samting God i redim bilong lain bilong Em, em i gutpela gutpela samting tumas, 19na yupela ken i klia olsem, strong bilong God i winim olgeta strong na God i save yusim dispela strong bilong helpim yumi i bilip. Na dispela strong i bikpela strong tru na em i olsem strong 20God i bin yusim taim Em i kirapim Jisas long matmat na sindaunim Em long han sut bilong Em long heven.
1. Yumi mas klia long olgeta samting God i bin kisim yumi i kam long en.
God i kisim ol lain bilong Em i kam long olgeta samting bilong Em yet. Em i no kisim ol i kam long ol misin pasin samting. Nogat. Em i kisim ol i kam long Em yet. Em i kisim ol i kam insait long femili bilong Em. Em i kisim ol i kam insait long nupela komyuniti bilong Em. Em i kisim ol i kam long lavim na grasia na fogivim bilong Em.
Taim God i kisim bek yumi long feitful wok bilong Jisas long diwai kros, orait Em i kisim yumi i kam long Em yet. Bipo yumi stap longwe long God na yumi no save long Em. Bipo yumi givim baksait long God. Bipo yumi giaman long bihainim na trastim Em. Bipo yumi bilipim na trastim wok bilong yumi yet – yumi tingim olsem, God bai kisim bek yumi long ol gutpela pasin bilong yumi yet. Bipo yumi stap olsem, tasol nau, God i bringim yumi i kam tru long olgeta samting bilong Em – Em i kisim yumi i kam tru long Em yet.
Olsem na, dispela i minim olsem, Em i kisim yumi i kam long olgeta pasin Em save laikim. Em i kisim yumi i kam long Em yet, bai yumi lainim olgeta pasin bilong Em, na bai yumi bihainim ol pasin bilong Em.
2. Yumi mas klia olsem, ol samting God i redim bilong ol lain bilong Em, em i gutpela gutpela samting tumas.
Na God i redim wanem samting bilong ol lain bilong Em? God i redim olgeta samting bilong heven bilong ol. God i bin redim olgeta samting bilong heven bilong yumi i pas long Krais. Na olgeta samting bilong heven em i no ol kago samting. Nogat tru! Olgeta samting bilong heven em i olgeta samting bilong God – God i kisim yumi i kam long Em yet na dispela i minim olsem Em i kisim yumi i kam long olgeta blesim bilong Em.
Na God i laik yumi mas klia olsem, olgeta samting Em i redim bilong yumi em i gutpela gutpela samting tru.
Ating, yumi bilong dispela graun, yumi tingim ol samting bilong dispela graun em i gutpela samting tumas. Em olsem na yumi hangre long olgeta samting bilong dispela graun na yumi laik ol gavman na ol misin i mas kisim ol dispela samting i kam givim yumi.
Ol sampela samting bilong dispela graun em i gutpela, tasol em i no gutpela gutpela tumas. Yu save, God i no laik yumi pasim tingting bilong yumi long ol sampela samting bilong dispela graun. Nogat. Long wanem? Ol samting bilong dispela graun, bai yumi yusim liklik taim tasol na bihain ol dispela samting bai pinis, na bihain yumi bai sindaun long olgeta samting bilong God long heven i go i go i go olgeta.
Yu save, trupela ples bilong yumi i no long hia. Nogat. Trupela ples bilong yumi em i heven. God i bin mekim planti bikpela wok long dai bilong Jisas bilong kisim yumi i kam long olgeta samting bilong Em, na ol dispela samting bilong Em long heven i gutpela gutpela tumas na i winim moa moa yet ol samting bilong dispela graun.
3. Yumi mas klia olsem, strong bilong God i winim olgeta strong na Em save yusim dispela strong bilong helpim yumi manmeri bilong Em.
Yumi skelim gut dispela strong bilong God. Taim God i kirapim Jisas long matmat, orait long dispela taim God i kapsaitim Satan na Em i brukim strong bilong Satan na Em i kisim bek ol manmeri Em i bin makim na pasim long Krais. Bipo Satan i bin holimpas ol. Tasol God i smasim strong bilong Satan na Em i kisim bek ol lain bilong Em. Taim God i kirapim Jisas long matmat Em i smasim Satan na Em i bin sevim hamas tausen tausen manmeri – em ol dispela manmeri God i bin makim na pasim long Krais long bipo taim.
Yu save, dispela strong bilong God bilong kirapim Jisas long matmat i soim yumi olsem, God i gat strong bilong winim sin na bilong winim kot bilong sin na bilong winim pe bilong sin na bilong winim bikhet pasin bilong yumi na kamapim dispela nupela komyuniti na femili bilong Em. Strong bilong God i winim olgeta strong na God i save yusim dispela strong bilong helpim yumi Em i kisim i kam insait long femili bilong Em.
Na yumi tingim. Sapos God i gat strong long mekim ol dispela samting, orait Em i gat strong bilong senisim yumi! Maski yumi wanem kain manmeri, God i gat strong bilong senisim yumi, bai yumi kisim olgeta pasin bilong Em long laip bilong yumi. God i gat strong na Em i save yusim dispela strong bilong helpim yumi senis na bihainim tingting na pasin bilong Em.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans